Il-President Marie-Louise Coleiro Preca fetħet is-57 edizzjoni tal- Malta Trade Fair. Il-President iddeskriviet din il-fiera, li fiha qed jesebixxu x-xogħol tagħhom 150 esebitur, bħala sħubija fuq bażi kummerċjali kif ukoll soċjali bejn l-imprendituri u l-poplu Malti. Hija esprimiet l-apprezzament tagħha għall-fatt li permezz ta’ sessjoni ta’ Zumba , il- Malta Community Chest Fund se tkun qed tibbenefika minn fondi b’risq persuni morda bil-kanċer. Qalet li dan juri l-qalb kbira tal-Maltin li f’mument ta’ ferħ, xorta waħda jaħsbu f’min qiegħed ibati. Hija faħħret lit-tmexxija tal-MFCC tal-inizjattiva li ħadu biex jixprunaw il-kreattività fost it-tfal Maltin permezz ta’ parteċipazzjoni artistika f’din il-fiera. Huwa permezz ta’ opportunitajiet bħal dawn, sostniet il-President Coleiro Preca, li verament inħallu lit-tfal jimirħu fil-kreattività u l-innovazzjoni.